《古意》
宋代·舒岳祥

客从南方来，遗我薰风琴。
薰风未易致，且奏易水吟。
高浪忽起立，四顾变愁阴。
征马立踟躇，旁人泪沾襟。
壮士不畏死。怒发竖森森。
长揖辞四坐，秦关无阻深。
燕客视秦王，已若罝中禽。
中朝事不成，易水有悲音。
请君且勿弹，此曲伤人心。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。